**Санкт-Петербургын петкöдлiсны Чилимдiн сикт**

Санкт-Петербургын олысь Чилимдiнса войтырлöн водзмöстчöм серти 2010 во рака тöлысся 28 лунö Коми Республикаöс петкöдланiнын вöлi Чилимдiн сиктлöн презентация.

Гаж вылö волiсны 60 мортысь унджык: «Неватас» коми землячествоö пырысьяс, студентъяс, «Русь Печорская» москваса юкöнö пырысьяс, поэт Олег Чупров да поэтесса Галина Дюмонд.

Гажын участвуйтысьясöс чолöмалiсны РФ Рытыв-Войвыв дiнмуын Коми Республикаöс петкöдлысь Валерий Кюршин да «Неватас» Санкт-Петербургысь коми землячествоса веськöдлысь Александр Терюков.

Чилимдiн петкöдлöм могысь участвуйтысьяс видзöдiсны войвывса нималана сикт йылысь «Русь Печорская» фильм, кывзiсны Ирина Чупроваöн да «Зарань» ансамбльöн петкöдлöм важ роч сьыланкывъяс, чилимдiнса нималана Олег Чупровлысь чужанiн йылысь кывбуръяс, нимкодясисны гаждырся мича кöлуйöн, а сiдзжö тöдмасисны фотовыставкаöн, кöнi петкöдлöма сиктлысь 50 вося олöмсö.